29 kinders beseer toe bus omslaanDie bus wat omgeslaan het (Foto: Verskaf) Altesaam 29 kinders is beseer toe die bus waarin hulle gereis het Donderdagoggend op die M70, buite Taylors Halt in KwaZulu-Natal, omgeslaan het. Russel Meiring, woordvoerder van ER24, sê paramedici is omstreeks 07:30 na die toneel ontbied. By hul aankoms op die toneel het die bus op sy kant langs die pad gelê. “Die kinders het uit die bus geklim en het op die ongelukstoneel rondgeloop,” sê Meiring. Die minibustaxi wat in die sloot beland het (Foto: Verskaf) Hulle het geringe tot matige beserings opgedoen. Die omstandighede rondom die ongeluk is nog nie bekend nie. Intussen is tien kinders dieselfde dag in ŉ afsonderlike ongeluk beseer toe die minibustaxi waarin hulle gereis het, die pad verlaat het. Die taxi het op Morcomweg, naby Mpumuza, teen ŉ spoed in ŉ sloot beland. Geen van die kinders het ernstige beserings opgedoen nie.